



PROGRAM
STRUČNO-RAZVOJNOG CENTRA ZA STRUČNO USVRŠAVANJE STRUČNIH DJELATNIKA U DJEČJIM VRTIĆIMA ZA PROVEDBU KATOLIČKOG VJERSKOG PROGRAMA KATEHEZE DOBROGA PASTIRA PO NAČELIMA MONTESSORI PEDAGOGIJE ZA 2026./2027.GODINU


UVOD

Kateheza Dobroga Pastira je model katoličkog vjerskog odgoja, utemeljen na Svetomu pismu, liturgiji, katoličkomu nauku i na načelima Montessori pedagogije. Kateheza je namijenjena vjerskom odgoju djece rane i predškolske te školske dobi.
U listopadu 2015. godine izašlo je obnovljeno i dopunjeno izdanje Programa katoličkog vjerskog odgoja djece rane i predškolske dobi u kojemu su objedinjena dotadašnja dva programa vjerskog odgoja: opći i Kateheza Dobroga Pastira.   
	Dječji vrtić Sunčev sjaj-Nazaret primio je 3. siječnja 2024. od Ministarstva znanosti, obrazovanja i sporta ponovno Rješenje o imenovanju stručno-razvojnim centrom radi unapređivanja stručnog rada u području ranog i predškolskog odgoja i obrazovanja i stručnog usavršavanja odgojno-obrazovnih radnika u dječjim vrtićima za provedbu programa katoličkog vjerskog odgoja pod nazivom „Kateheza Dobroga Pastira“ po načelima Montessori pedagogije na četiri godine.
Vrtić kao stručno-razvojni centar nakon stečenih iskustava i znanja u radu, posebice u području vjerskog odgoja i dalje ima namjeru prenositi ih odgojiteljima/cama u vjeri i stručnim suradnicima u predškolskim ustanovama te im pomoći u izgradnji novih iskustava i znanja. U dosadašnjoj praksi stručnog usavršavanja i u suradnji s drugim predškolskim ustanovama i stručnjacima, pokazalo se veliko zanimanje i potreba za stručnim usavršavanjem odgojitelja/ica u vjeri i stručnih suradnika za sadržaje iz područja vjerskog odgoja.   
Stoga će Stručno-razvojni centar Dječji vrtić Sunčev sjaj – Nazaret  u pedagoškoj godini 2026./2027. ponovo započet sa stručnim usavršavanjem.
Polaznici stručnog usavršavanja mogu biti odgojiteljice i stručni suradnici predškolskih ustanova s već završenim teološko-katehetskim doškolovanjem za odgojiteljice u vjeri pri KBF-ima te svi oni koji imaju neku teološko-katehetsku naobrazbu primjerice: katehetiku, ITKL (sada ITK – stručni studij teologije) i sl.
Polaznici su kandidati za:
· odgojiteljice/odgojitelji u vjeri Kateheze Dobroga Pastira u predškolskim ustanovama
· stručne suradnike za vjerski odgoj Kateheze Dobroga Pastira u predškolskim ustanovama koji imaju odgovarajuću stručnu spremu.

Napomena:
Mogu se prijaviti i kandidati bez teološke podloge, no službenu potvrdu o završenom usavršavanju moći će dobiti nakon što završe i jednogodišnje teološko-katehetsko doškolovanje za odgojiteljice u vjeri pri KBF-u (barem 1. semestar). 
Osobe koje su već završile ovo stručno usavršavanje mogu se prijaviti besplatno na e-adresu: montessori.nazaret@gmail.com bez slanja registracijskog lista i ostale dokumentacije.


CILJ STRUČNO-RAZVOJNOG CENTRA

Cilj stručnog usavršavanja odnosi se ponajprije na područje BITI odgojitelj/ica u vjeri te na ljudsku i kršćansku dimenziju osobe odgojitelja/ice. Odgojitelj/ica prije svega, sazrijeva kao osoba te kao vjernik i apostol. Postupno stječe osjećaj za susret s Uskrslim u svom svakidašnjem životu te, ostvarujući svoje svakodnevno obraćanje, stječe i osjećaj za susret s djetetom.  Odgojitelj/ica u vjeri biva sam katehiziran, produbljuje se njegova vjera, znanje i način djelovanja, te on dospijeva do osobnog zajedništva s jedinim pravim Učiteljem, Isusom Kristom. 

ORGANIZACIJA RADA: MJESTO, NAČIN I VRIJEME TRAJANJA STRUČNOG USAVRŠAVANJA 

· Mjesto gdje će se održati stručno usavršavanje je Dječji vrtić Dobri, Split i Dječji vrtić Sunčev sjaj-Nazaret, Frankopanska 1a, Đakovo.
· Program stručnog usavršavanja odvijat će se kroz 8 modula. Obuhvaća 200 sati. 
· Ostvarivat će se kroz različite oblike rada:
	- predavanja (prezentacije)
	- radionice: prikaze sadržaja, ponavljanje prikaza, izrada materijala
	- praćenje izrade pisanih radova kao i materijala
	- vježbe s materijalima (katehetsko-didaktičkim sredstvima)
	- seminarske radove (izrada pisanih kateheza tzv. albuma)
	- hospitacije i konzultacije
	- evaluaciju samog rada 
	- pripremu materijala koji prati sadržaje Stručno-razvojnog centra 	(skripte, sažetci, preslike)
	- kolokvije i ispit nakon kojega se izdaje završni dokument
Zbog kvalitetnijeg provođenja programa stručnog usavršavanja optimalan broj polaznika bio bi od 10 -tak do 30-tak osoba.
Stručno usavršavanje trajat će 200 sati, od 15. siječnja 2027. do rujna 2027. godine kroz 8 modula (8.modul - ispiti).
Stručno usavršavanje će se provoditi petkom od 17.00 do 20.00 sati i subotom od 8.30  do 18.00 sati, jednom mjesečno, osim u siječnju (2 puta) i prema dogovoru tijekom stručnog usavršavanja.
Ispiti su sredinom rujna 2027.

 
[bookmark: _Hlk120960827]ODGOJNO-OBRAZOVNA PODRUČJA I SADRŽAJI PO MODULIMA 

[bookmark: _Hlk120957700]I. Modul, 15. siječnja 2027. (3 sata)
Temeljna pitanja religioznog odgoja i kateheze
- Katehetska terminologija
- Značaj vjerskog odgoja unutar cjelovitog odgoja 
- Temeljni oblici vjerskog odgoja
- Suradnja odgojnih čimbenika u pitanju vjerskog odgoja

II. Modul, 16. siječnja 2027. (10 sati)
Religiozni odgoj djece predškolske dobi i Montessori pedagogija
- Montessori pedagogija i psihologija
- Maria Montessori i njezino otkriće novoga djeteta
- Odgoj kao pomoć za život
- Karakteristike djeteta do šeste godine
- Religiozni potencijal djeteta do šeste godine
- Osnove Kateheze Dobroga Pastira
- Montessori načela primijenjena u Katehezi Dobroga Pastira

III. Modul, 29. i 30. siječnja 2027. (14 sati)
Izbor i interpretacija biblijskih tekstova 
Biblija:
- Prispodobe kao objaviteljice Kraljevstva Božjega
- Prispodobe o vrijednosti Kraljevstva Božjega
- Kristološke prispodobe 
Božić 
- Došašće (4 svijeće i liturgijska boja)
- Mesijanska proroštva
- Isusovo djetinjstvo
Uskrs
- Otajstvo smrti i uskrsnuća (Iv 12,24)
- Uskrsna gozba (Posljednja večera)
- Isusov grob (uskrsnuće)
- Liturgija svjetla
Duhovi
- Duhovski događaj (Pedesetnica)
- Darovi Duha Svetog
Biblijski zemljopis
- Globus
- Zemlja Izrael
- Jeruzalem

IV. Modul, 19. i 20. veljače 2027. (14 sati)
Izbor liturgijskih tekstova, simbola i znakova 
Liturgija:
- Liturgijske boje
- Liturgijski kalendar
- Paramenti (svećenička odjeća)
Geste 
- Znak križa
- Poklon
Euharistija (Sveta misa)
- Oltar kao menza
- Liturgijski predmeti oltara
- Svetohranište
- Geste sv. Mise (epikleza, doksologija, znak mira)
- Euharistijska prisutnost Dobrog Pastira I. i II. susret
Krštenje (Krist – svjetlo)
- Predmeti krštenja (svjetlo i krsna haljina, Riječ i voda, ulja)
- Geste krštenja (polaganje ruku nad vodom, mali i veliki križ)

V. i VI. Modul, 19. i 20. ožujka 2027. (14 sati)
Moralni odgoj djece do šeste godine
- Dijete rane i predškolske dobi i moralni odgoj
- Moralni odgoj djece rane i predškolske dobi prema Mariji Montessori
- Savez – temelj moralnoga odgoja
- Sredstva moralnoga odgoja
 	Odgoj za molitvu 
- Molitva kao odnos s Bogom
- Biblijska molitva (dijelovi psalama, evanđelja..)
- Osobna i zajednička molitva
- Tradicionalna i spontana molitva
- Pjesma i tišina kao molitva

VII. Modul, od veljače do 25. i 26. travnja 2027. (125 sati)
Pedagoške radionice
- Ponavljanje prikaza
- Vježbe s materijalima (katehetsko-didaktičkim sredstvima)
- Izrada pisanih priprema (albuma)
- Izrada katehetsko-didaktičkih sredstava
- Hospitacije u Vrtiću

VIII. Modul, rujan 2023. (20 sati)
Provjera znanja (ispiti)
- Provjera znanja iz teorije, praktičnog dijela i pisanih priprema
- Dodjela završnog dokumenta – potvrdnice kojom se polaznicima omogućuje verifikacija Programa vjerskog odgoja po načelima Montessori pedagogije –    Kateheza Dobroga Pastira pri Ministarstvu znanosti i obrazovanja te ustroj istog u  vlastitim ustanovama. 


NOSITELJI PROGRAMA
Predavači će biti stručnjaci iz Dječjeg vrtića Sunčev sjaj-Nazaret, Đakovo i ostalih Vrtića koji provode vjerski odgoj Katehezu Dobroga Pastira i Katolički bogoslovni fakultet u Đakovu.  
Nositelji programa stručnog usavršavanja su sljedeći:
- s. Jelica Đuzel, ravnateljica, odgojiteljica mentorica, diplomirani kateheta specijalist s mandatom Internacionalnog društva M. Montessori u Rimu za osposobljavanje odgojitelja, kateheta, vjeroučitelja, učitelja za provedbu programa Kateheze Dobroga Pastira I. stupnja (za djecu predškolske dobi) i II. stupnja (za djecu školske dobi)
- s. Vesna Stojanović, montessori odgojiteljica i odgojiteljica u vjeri Kateheze Dobroga Pastira
- s. Kristina Lovreković, montessori odgojiteljica, odgojiteljica u vjeri Kateheze Dobroga Pastira
- Marijana Mikić, montessori odgojiteljica, odgojiteljica u vjeri Kateheze Dobroga Pastira
- Katarina Mlinarević, odgojiteljica u vjeri Kateheze Dobroga Pastira

Vanjski nositelji:
- s. Mirjana Kutleša, ravnateljica dječjeg vrtića Dobri, Split
- Centar Buon Pastore za religiozni odgoj djeteta po načelima M. Montessori, Rim
- Internacionalni konzilij Kateheze Dobroga Pastira, Rim

PLAN FINANCIRANJA
Za ostvarivanje programa stručno-razvojnog centra neophodna su dodatna sredstva za sljedeće namjene:
· stručno usavršavanje odgojitelja i stručnih suradnika uključenih u provedbu programa Stručno-razvojnog centra,
· organizaciju i provođenje plana i programa Stručno-razvojnog centra,
· nabavku stručne opreme i literature,
· podizanje razine kvalitete materijalne osnove prostora Stručno-razvojnog centra (prostor za vjerski odgoj – atrij ili dio sobe dnevnog boravka, vanjski prostor vrtića, kabineti…),
· stimulaciju radnika uključenih u rad Stručno-razvojnog centra u svim segmentima djelovanja,
· naknadu za autorski rad vanjskim suradnicima.
Mogući izvori financiranja su: 
· prihodi iz aktivnosti Stručno-razvojnog centra: provođenje seminara, obrazovanja i dr.,
· EU fondovi,
· donacije.

